Keiproko skardis
Keiproko skardis (angl. Caprock Escarpment) – geologinis darinys Jungtinėse Amerikos Valstijose, vidurio vakarų Teksase, žymintis ribą tarp Aukštųjų lygumų vakaruose ir šiaurinių Centrinių lygumų vakaruose. Keiproko skardžiu eina rytinė Ljano Estakado plynaukštės riba, iškylanti virš aplinkinių lygumų iki 305 m. Driekiasi iš šiaurės į pietus 320 km. Tęsiasi per Bordeno, Brisko, Krosbio, Dikenso, Floido ir Motlio apygardas. Skardis susidaręs iš susicementavusio kalcio karbonato (kaličės) ir yra atsparus erozijai. Keiproko skardį daugelyje vietų kerta laikini upokšniai, yra kanjonų (Palo Duro). Šalia Kitakės miesto 1982 m. įsteigtas Keiproko kanjonų valstybinis parkas ir turistinė trasa. Klaričio tunelyje saugoma gausi buldoginių šikšnosparnių kolonija, parke gyvena elniai šakiaragiai, bizonai, berberiniai avinai, baltagalviai ereliai.